In nomine Patris, et Filii, et Spiritus sancti. Cum præcedentium Patrum statuta a posteris cotidie videamus dissolvi, et ea quæ in mundo firmius stare videbantur, aut jam ceciderint, aut casum minitentur, ne dum verba, quæ cum formari cœperint, jam non sunt, litterarum tenaci memoriæ commendare studuimus, qualiter inter Monachos sancti Leodegarii, ex diutina contentione pax et concordia firmata sit. Hæc vero contentio fuerat de decimis duarum Ecclesiarum sancti Petri, videlicet Danblin, et Danbrun, et de una sylva, quam Fererarias vocant, et de uno campo. § Placuit itaque Rotberto venerabili Lingonicæ sedis Episcopo Stephanum Besuensem Abbatem et Hugonem Antisiodorensem illius loci, videlicet sancti Leodegarii Abbatem, Jerentonem quoque Divionensem convocare, ac demum prædicta contentio hoc modo terminata est. Laudatum est atque sanccitum ab Abbatibus Stephano Besuensi, et prædicto Hugone Antisiodorensi, et Roberto tunc temporis Priore sancti Leodegarii, et ab utriusque partis hominibus, quod parrochiani S. Leodegarii ex eo quod in ipsis parrechiis, videlicet Danblin, et Danbrun, laboraverint, medietatem decimarum secum deferent, et medietatem Ecclesiis relinquent, in prædicta sylva, quam Ferrarias vocari diximus, communitatem nostri homines, et illorum habebunt, de tribus sylvis sancti Leodegarii, quarum hæc sunt nomina; Granzuvaure, Chalmes, Droul, faciet Monachus, qui Arcioni erit domum suam, et ut vulgariter dicitur Aasimentum domus suæ. In prædictam sylvam quam Ferrarias vocari diximus, si laboratum fuerit, cujus erit fundus terræ, ipsius erit et tertia. Pasturam in nostris, et illorum terris communem habebunt utrumque sine dampno tantum. Et si damnum factum fuerit, si sine clamore redditum fuerit, pax erit. Quod si clamor ad Dominum pervenerit, dampnum restaurabit, et legem Domino persolvet ipse qui damnum fecerit. Campum illum qui est intra terram villæ, quæ dicitur Trescasas, sicut fuerat monstratus et aratus, dimisit Dom. Abbas Stephanus Besuensis S. Leodegario et Dom. Hugoni Autisiodorensi Abbati. § Facta est hæc concordia in uno campo super Cyriacum ab Abbatibus Stephano Besuensi, et Hugone Autisiodorensi. Ex Monachis Besuensibus affuerunt Warnerius Prior, Lebaldus, Alberius, qui Arcioni morabatur, Landricus frater Hugonis cognomento Columbæ. De Monachis Autisiodorensibus affuerunt Rotbertus Prior de sancto Leodegario, Itherius secretarius, Enielbertus, Artaldus Prior de S. Marcello. Ex Militibus, Humbertus de Lissei, et Oddilo frater ejus, et Hugo Columba, Wido de Agullim, Wido de Danbrun, et Humbertus frater ejus, et Hugo Præpositus de S. Leodegario. Emelbertus Præpositus Autisiodorensis. De familia sancti Petri, Arlebaldus de Balenava Præpositus, Otbertus Coccus, Gislebertus famulus. De familia S. Leodegarii, Hugo de Balenava villicus, et Oddilo, Paganus Præpositus de Magnei, et Humbertus, et Hugo fratres ejus. Petrus de Mosteriolo. Acta sunt hæc anno ab Incarnatione MCVIIII. Indictione II. Epacta XVII. Concurrente IV. Hlucdowico Rege filio Philippi regnante, Anno II Imperii ejus. Episcopali Cathedræ Lingonensium præsidente Domno Rotberto, qui hoc placitum tenuit, et hanc concordiam laudavit. Die XXVIII mensis Octobris. § Considerans etiam Dom. Stephanus Abbas Karitatem refrigescere, veritatem a filiis hominum diminui, nec solum largitiones, quæ olim fiebant Ecclesiis Dei maxima ex parte remanere, verum etiam largita auferri; Romam peciit, et ad eum qui tunc Apostolicæ Cathedræ sedebat Papam, Domnum videlicet Paschalem accessit, et B. Petri auctoritate, nec non et illius qui tunc loco ipsius universalis, atque Catholicæ Ecclesiæ curam habebat, prædicti Papæ privilegio inviolabili confirmari fecit, quæcumque istud Besuense Cœnobium possidebat, sive in futurum concessione Pontificum, liberalitate Principum, vel oblatione fidelium juste atque canonice posset adipisci. Potitus autem eo quod quæsierat, ea quæ retro sunt obliviscens, et in anterioribus se extendens, pericula, et labores vitæ (hyemps enim erat) parvi pendens, non reminiscebatur pressuræ propter gaudium subsecutum. Nos vero exemplum Privilegii illius curavimus subscribere infra.